Dosad  nečuveno  i  neviđeno  u  povijesti  Petrove  stolice 


Iz  vatikanskoga  gostinjca  sv.  Marte,  koji  teško  da  se  može  nazvati  sjedištem  Svete 
stolice,  nakon  ljetne  stanke  iznova  se  razliježu  od  pape  Franje  ne  samo  manihejske  i 
dvosmislene  prosudbe,  bez  odgovarajućeg  produbljenja  radi  jasnoće,  dijeleći  katolike  na 
dvije  skupine,  nego  i  smiona  osobna  čitanja  Svetog  pisma.  Odgovorni  u  Vatikanu  obnovili  su 
na  vatikanskim  internetskim  stranicama  širenje  "jutarnjih  meditacija",  uključujući  isticanje 
pogrešnih  tvrdnji. 

Svoj  najnoviji  pogrešan  navod  pripisao  je  papa  Franjo  svetom  Pavlu:  "Fivalim  se 
svojim  grijesima."  Knez  apostola  hvali  se  svojim  grijesima?  Tvrdnja  koja  izaziva  čuđenje  i 
odmahivanje  glavom  u  nevjerici,  naravno  -  samo  kod  onih  koji  barem  donekle  poznaju 
crkveni  nauk  i  Sveto  pismo. 

Sveti  Pavao  naime  u  dvanaestom  poglavlju  Druge  poslanice  Korinćanima  nipošto  ne 
govori  o  grijesima,  nego  o  svojoj  "slabosti":  "(...)  a  samim  se  sobom  neću  hvaliti  osim 
slabostima  svojim."  (2  Kor  12,5)  Grčka  riječ  koju  apostol  upotrebljava  označuje  baš  slabost,  a 
ne  grijeh.  Knez  apostola  precizno  i  objašnjava  u  čemu  se  ta  slabost  sastoji:  "A  on  [Gospodin] 
mi  reče:  'Dosta  ti  je  moja  milost,  jer  snaga  se  u  slabosti  usavršuje.'  Najradije  ću  se  dakle  još 
više  hvaliti  svojim  slabostima  da  se  nastani  u  meni  snaga  Kristova.  Zato  uživam  u 
slabostima,  uvredama,  poteškoćama,  progonstvima,  tjeskobama  poradi  Krista.  Jer  kad  sam 
slab,  onda  sam  jak."  (2  Kor  12,9-10)  Slabost  o  kojoj  govori  tjelesne  su  i  duševne  muke,  koje 
sam  nabraja,  ali  nisu  grijesi. 

Ovdje  se  ne  možemo  izbližega  pozabaviti  smjenom  eshatološke  paradigme 
naznačenom  papinim  netočnim  navodom.  Napomenut  ćemo  samo  da  nije  posrijedi  "sretna 
krivica"  iz  Hvalospjeva  uskrsnoj  svijeći. 

U  papinim  slobodnim  čitanjima  Svetog  pisma  ima  nečega  grotesknog,  i  čovjek  bi  ih 
najradije,  blago  zabrinut,  stidljivo  prekrio  velom  šutnje.  Da  nije  značenja  koje  poprimaju 
svojim  medijskim  širenjem.  I  da  nije  odsutnosti  ili,  bolje  rečeno,  šutnje  onih  koji  bi  po 
dužnosti  morali  smoći  hrabrosti  da  isprave  ono  što  treba  ispraviti.  Umjesto  toga  jutarnje  se 
improvizacije  argentinskoga  pape  razglašavaju  bez  ikakva  odabira  i  vatikanski  ih  poslušnici 
oblikuju  u  "bisere". 


Izneseni  primjer  nije  osamljen  slučaj,  nego  samo  jedno  u  sve  većem  nizu  sablažnjivih 


"tumačenja"  Biblije.  Ali  gdje  su  svećenici,  biskupi  i  kardinali  da  dignu  glas  protiv  toga  i 
onemoguće  barem  dalje  širenje  tih  nedomišljenih  oglašavanja?  Zar,  naprotiv,  nitko  ni  da  bi 
prošaputao  kakav  prigovor?  Zar  i  predstavnici  Crkve  tako  malo  vjeruju  u  moć  riječi  te 
smatraju,  kao  i  o  pogrešnim  gestama,  da  pogrešne  ideje  nemaju  nikakvih  posljedica? 

Tako  ni  u  vezi  s  međureligijskom  utakmicom  za  mir,  koju  je  papa  Franjo  "izrazito 
želio",  a  program  priredbe  bio  je  unaprijed  poznat  i  najavljen,  nitko  u  Vatikanu  nije 
prosvjedovao  što  je  prije  početnog  zvižduka  argentinska  pjevačica  Martina  Stoessel, 
izazovno  odjevena  te  sa  sumnjivom  runom  smrti  na  trbuhu  (tzv.  znakom  mira),  otpjevala 
pjesmu  Johna  Lennona  Imagine,  objavljenu  1971.: 

Zamisli  da  nema  raja, 
lako  je  ako  pokušaš, 
ni  pakla  ispod  nas, 
tek  obično  nebo  nad  nama. 

Zamisli  sve  ljude 
kako  žive  samo  za  danas. 

Zamisli  da  nema  nacija, 

nije  to  uopće  teško, 

ničega  za  što  bi  čovjek  ubio  ii  umro, 

ni  bilo  kakve  religije. 

Zamisli  sve  ljude 
kako  žive  u  miru. 

Čete  normalista  zacijelo  će  međutim  pri  ruci  imati  objašnjenja  i  za  to.  Možda  će  reći: 
"Pa  bila  je  to  samo  nogometna  utakmica. . ." 

